SKRIFTLIG FORESPØRGSEL E-2800/99

af Ingo Friedrich (PPE-DE) til Kommissionen

(18. januar 2000)

Om: Kommerciel udgivelse af De Europæiske Fællesskabers Tidende

Kommissionen udgiver Det Europæiske Fællesskabers Tidende i elektronisk form gennem Eur-Lex-serveren. Gennem denne webside giver Kommissionen gratis adgang til EFT som led i dens forpligtelse til at sikre borgernærhed og åbenhed. Det er imidlertid kun muligt at få gratis adgang i 45 dage efter offentliggørelsen.

1. Kan det være i Kommissionens interesse at juridiske dokumenter, der har relevans for offentligheden, kun er tilgængelige på en kommerciel server, når der er gået 45 dage efter offentliggørelsen?

2. Det er uforståeligt for borgerne, hvorfor der beregnes en så forholdsvis høj pris for europæiske retsakter og meddelelser. F.eks. koster det 8,40 euro at hente 28 sider på den kommercielle server EUDOR. Hvad er begrundelsen for denne høje pris, som borgerne afkræves.

3. Hvilke muligheder er der ifølge Kommissionen for at sikre gratis eller billigere adgang til EFT i elektronisk form i længere tid?

Svar afgivet på Kommissionens vegne af Viviane Reding

(24. marts 2000)

I sit spørgsmål går det ærede parlamentsmedlem ud fra, at det kun er Kommissionen, der er ansvarlig for at udgive De Europæiske Fællesskabers Tidende (EFT). Kommissionen vil gerne gøre opmærksom på, at beslutninger om, hvordan EFT skal udgives, henhører under Styrelsesudvalget for Kontoret for De Europæiske Fællesskabers Officielle Publikationer. I dette udvalg sidder repræsentanter for Europa-Parlamentet, Rådet, Kommissionen, EF-domstolen, Revisionsretten, Det Økonomiske og Sociale Udvalg og Regionsudvalget. Udvalget fastlægger enstemmigt retningslinjerne for den generelle politik for institutionernes salg og gratis distribution, og herunder hører også bestemmelserne vedrørende elektronisk distribution af EFT, som det ærede parlamentsmedlems spørgsmål drejer sig om.

De kommercielle aspekter, som EU-institutionerne henholder sig til i forbindelse med ekstern distribution af EFT, er hovedsagelig baseret på følgende overvejelser:

a) De juridiske tekster, som kan indebære forpligtelser for borgerne, stilles gratis til rådighed for disse, idet slutbrugeren kun betaler for omkostningerne ved distributionsmediet (Internet, cd-rom, papir).

b) De produkter og tjenester, som indebærer en merværdi i forhold til basisdokumenterne, skal der sædvanligvis betales for. Merværdien ved et produkt eller en tjeneste kan komme til udtryk på forskellige måder, f.eks. etablering af avancerede databaser, detaljerede og kraftige søgemekanismer,

emneindeksering m.v. Merværdien kan også leveres af mellemled, der arbejder for Publikationskontorets regning, f.eks. søgning og levering af dokumenter gennem dokumentserviceordningen.

1. Der er gratis og tidsmæssig ubegrænset adgang til den samlede EU-lovgivning for alle borgere ved hjælp af EUR-Lex-tjenesten, nærmere bestemt under gældende lovgivning. Der skal derimod betales for adgang til arkiverne med ældre udgaver af EFT i billedformat (over 10 mio. sider), dvs. når disse har været gratis til rådighed i 45 dage. Indtægterne ved disse arkiver gør det muligt at have et dokumentservicenet tæt på borgerne også for de borgere, som ikke har adgang til Internet og er desuden med til at finansiere produktions-, administrations- og vedligeholdelsesomkostningerne i forbindelse med arkiverne selv.

2. Se også punkt 1. Priserne for adgang til disse baser er fuldt ud sammenlignelige med andre lignende systemer i medlemsstaterne.

3. Siden 1998 har alle borgere kunnet få samtlige sprogudgaver af EFT's L- og C-udgave (C-udgaven siden 31. august 1999) i et givet år (omkring 500 000 sider) på cd-rom til 144 EUR. De 45 dage, hvor EFT's L- og C-udgave er gratis til rådighed i EUR-Lex, skal dække den tid, der går, inden den månedlige cd-rom udkommer.

Hvert år behandler Styrelsesudvalget for Publikationskontoret spørgsmålet om, hvilken prispolitik der skal anvendes i forbindelse med de forskellige former for udgivelse af EFT.